《挽周兰坡先生三十韵》
清代·弘瞻

今代銮坡侧，斯人不易求。节还惊蜕委，鹤化忆仙游。

禁地欢初接，骚坛契早投。星云焕彝鼎，风雨落琳球。

典册群推马，长城快倚刘。数谈知少日，流览足前修。

硎发看犀利，机行肯逗遛。已开翔鸑鷟，暂遣絷骅骝。

应诏鳣堂喜，程材铁网收。科名新押榜，馆阁旧登洲。

苏陆遥宗法，沈张近比侔。台阶行贰秩，仙仗谒南州。

遂命参桓傅，谁容附李舟。龙钟偏作态，蓬梗动怀忧。

朝借邻家蹇，沽凭御赐裘。后生夸夺锦，多病欲扶鸠。

小酌能过访，分题互劝酬。层层蕉叶剥，轧轧茧丝抽。

敌破探囊底，镫传竖指头。濠梁观唼喋，林木送钩辀。

声逐瑶琴断，光仍宝墨浮。老成纷落叶，尘世幻轻沤。

细想无余恨，祇缘未乞休。此生原特达，底事类穷愁。

架尚堆千卷，车宁要八驺。重泉魂渺渺，残雪路悠悠。

旅榇寒郊厝，遗孤薄宦留。春随渔艇发，江入海门幽。

姓氏垂青简，襟期在白鸥。郑乡诸弟子，若个涕先流。

作者简介：（？—1765）清宗室，世宗第七子。幼受业于沈德潜。善诗词。出为果亲王允礼之后，嗣爵为郡王。好货殖，曾开煤窑以夺民产。卒谥恭。